Bitcoin-sage: MTI kry 4 voorlopige likwidateurs | Netwerk24
Deur Jana Breytenbach 13 Januarie 2021 20:17
Die meester van die hooggeregshof in Kaapstad het Dinsdag vier voorlopige likwidateurs aangewys om beheer oor Mirror Trading International (MTI) te neem.
Adriaan Willem van Rooyen, Herman Bester, Jacolien Frieda Barnard en Deidre Basson het nou tydelik beheer oor MTI en moet ondersoek instel na wat in die maatskappy gebeur het en waarheen van R6 miljard tot R8 miljard verdwyn het.
Volgens kenners is MTI met meer as 280 000 skuldeisers van verskeie lande een van die grootste piramide-bedrogskandale wat die land nog gesien het.
Johann Steynberg, hoof van Mirror Trading International (MTI). Foto: Facebook
Johann Steynberg (37) van Polokwane het MTI in April 2019 begin. Hy het MTI glo gebruik om die geld deur die kriptogeldeenheid bitcoin te swendel.
Hy het intussen verdwyn en is glo in Brasilië, waar niemand kontak met hom kan maak nie.
Twee van die krediteure, Steven Watkins van Pretoria en Anton Lee van Empangeni, het verlede jaar afsonderlik dringende aansoeke by die hof ingedien.
Hulle het onderskeidelik R150 000 en R1 miljoen by MTI belê.
Nie MTI of Steynberg het die aansoek teengestaan nie.
Regter Owen Rogers het MTI einde verlede jaar voorlopig met 'n terugkeerdatum van 1 Maart gelikwideer.
Sedertdien was daar 'n hewige stryd tussen likwidateurs om as MTI se voorlopige likwidateurs aangewys te word.
Rogers het die saak tot Maart uitgestel om enige partye wat belange by die saak het of redes kan verskaf waarom die finale bevel nie bekragtig moet word nie, die geleentheid te gee om dit te notuleer.
Anyuschka Nett van Luitingh-prokureurs, wat Watkins verteenwoordig, het verduidelik hoe die proses nou sal verloop.
Die vier likwidateurs wat voorlopig aangewys is, het in die kort tydjie sedert die bevel gemaak is, die meeste nominasies van skuldeisers bekom.
Nett sê hulle ondersteun Manci Knoop Likwidateurs en daar is steeds 'n kans dat hulle as die finale likwidateurs aangestel kan word.
Die rede is omdat daar steeds krediteure is wat eise indien namate inligting oor MTI versprei en meer mense bewus word daarvan.
Die voorlopige likwidateurs sal nou die bates en laste nagaan en dan 'n verslag saamstel en aan skuldeisers stuur oor die moontlike risiko van verdere koste vir eisers en die waarskynlikheid van die terugbetaling van hul beleggings.
"In teorie sal hierdie brief krediteure in staat stel om 'n ingeligte besluit te kan neem oor of hulle met eise teen MTI wil voortgaan," sê Nett.
Hierna sal alle krediteure hul vorms moet indien aan die likwidateur van hul keuse.
Elke krediteur wat 'n eis suksesvol ingedien het, het die reg om op die eerste krediteursvergadering te stem vir wie hulle dink die amptelike en finale likwidateurs moet wees.
Hierdie vergadering sal gehou word sowat ses tot agt weke nadat die bevel op 1 Maart gemaak is.
Volgens Nett sal die krediteure dan op hierdie vergadering kan stem.
"Met ander woorde, die krediteure het die mag as 'n groot groep om die finale likwidateurs aan te stel."
Nett sê omdat hierdie saak vreeslik baie krediteure het, het hulle besluit om nou te begin om die vorms in te samel en seker te maak dit bevat al die vereistes sodat die meester dit op die eerste vergadering aanvaar.
Nett sê belangstellendes kan meer inligting by www.mtiliquidation.co.za kry.
Ander likwidateurs wat betrokke is, is Sebenza-trust, Tygerberg-trust en Invest-trust.
Nett sê hulle sal geen eise indien voordat hulle nie bevestiging van die voorlopige likwidateurs kry oor die ekstra koste nie.
• Die Gedragsowerheid vir die Finansiëledienstesektor het mense verlede jaar gewaarsku teen MTI en aangevoer Steynberg bedryf 'n onwettige piramideskema.
Strafregtelike klagte is teen MTI en Steynberg by die polisie ingedien.
Meer oor: Mirror Trading International (Mti) | Deidre Basson | Adriaan Willem Van Rooyen | Jacolien Frieda Barnard | Herman Bester | Voorlopige Likwidateurs | Bitcoin-Sage